Ivo Politeo

**Ivo Politeo** (Split, 26. siječnja 1887. – Zagreb, 14. listopada 1956.), hrvatski odvjetnik.

## Biografija
Ivo Politeo rodio se u Splitu 1887. godine. Od 1919. do smrti radi kao odvjetnik u Zagrebu. Istakao se kao branitelj u brojnim političkim sudskim procesima, osobito u obrani komunista u razdoblju Prve Jugoslavije. Branio je npr. Josipa Broza Tita u poznatom Bombaškom procesu 1928. godine te Aliju Alijagića, atentatora na ministra unutarnjih poslova u Vladi Kraljevine SHS Milorada Draškovića. Bio je prvi predsjednik Advokatske komore Hrvatske (1929) i Jugoslavije (1931). Nakon Drugog svjetskog rata i formiranja komunističke Druge Jugoslavije ponovo je branio političke optuženike, pa tako i kardinala Alojzija Stepinca. Njegov obrambeni govor na suđenju kardinalu Stepincu smatran je biserom advokatske vještine usprkos tome što je za pripremu obrane imao vrlo kratak rok i bio mu je dozvoljen samo jedan razgovor sa kardinalom Stepincem.

Imao niz značajnih dužnosti u stručnm odvjetničkim udruženjima od predsjednika Odvjetničke komore u Zagrebu do potpredsjednika Međunarodne unije advokata. Za Međunarodnu komoru odvjetnika izradio je *Kodeks odvjetničke etike* (1954).

## Spomen
* Na stogodišnjicu njegova rođenja, 1987. godine, na kući u Zagrebu u kojoj je živio i radio, od Odvjetničke komore Hrvatske i Odvjetničkog zbora Grada Zagreba, postavljena je spomen ploča s likom dr. Ive Politea.
* Od 1977. godine Hrvatska odvjetnička komora (HOK) dodijeljuje plaketu "dr. Ivo Politeo". Dodijeljuje se za osobite zasluge na unapređenju i afirmaciji odvjetništva kao samostalne i neovisne službe, za zasluge u razvoju kolegijalnih odnosa te podizanju uloge odvjetništva u zemlji i inozemstvu. To je Najviša nagrada hrvatskog odvjetništva.

## Djela
* *Politički delikt*, Narodna knjižnica, Zagreb, 1921.
* *Vanstečajna prinudna nagodba*, Hrvatski štamparski zavod, Zagreb, 1923.
* *Sa braniteljske govornice: zbirka govora devetorice zagrebačkih odvjetnika u kaznenim raspravama*, Merkantile, Zagreb, 1928.
* *Stečajni zakon za kraljevinu Jugoslaviju: zakon o prinudnom poravnanju van stečaja i zakon o uvodenju u život obiju zakona sva tri od 22.XI.1929.*, Tipografija, Zagreb, 1929.
* *Zakon o suzbijanju nelojalne utakmice: od 4.4.1930.*, Minerva, Zagreb, 1930. 
* *Zakon o pobijanju pravnih djela izvan stečaja od 22.I.1931: tekst zakona popratio s predgovorom i primjetbama Ivo Politeo*, Tipografija, Zagreb, 1931. 
* *Trgovački i ostali privatni namještenici prema službodavcima i zakonu, na temelju zakona o radnjama od 5.XI.1931.*, Epoha, Zagreb, 1932.
* *Radno pravo*, Tipografija, Zagreb, 1934.
* *Obrana jednog optuženika*, Štamparija "Grafika", Zagreb, 1935.
* *Pravna literatura - motor ili balast*, T. Napredak, Pančevo, 1939.
* *Povodom novih sudskih uredaba*, T. Napredak, Pančevo, 1939.
* *Uvod u radno pravo. (Nastupno predavanje pisca kao honor. nastavnika na pravnome fakultetu sveučilišta u Zagrebu dne 30.III.1940.)*, T. Napredak, Beograd, 1940.

## U popularnoj kulturi

Ivo Politeo se pojavljuje kao lik u dvodijelnoj televizijskoj dokudrami ''Bombaški proces'' iz 1978. godine, gdje ga tumači Vlatko Dulić.

## Literatura
* Janjatović, Bosiljka, *[[Politički teror u Hrvatskoj 1918.–1935.]]*, Zagreb: Hrvatki institut za povijest i Dom i svijet, 2002. (str. 188 idr.)
* Paver, Josip, *Rukopisna ostavština Ive Politea*, "Časopis za suvremenu povijest", br. 1–2/1969., str. 253–269

## Izvori